khistorydata/jeongjo-sjw-relations huggingface dataset:
정조 19년
工曹判書李家煥疏曰伏以臣自春間陳疏以來訟尤追愆屛氣息跡忠愛弸中而不能效一言憂慮無窮而不能暴寸心平居忽忽不欲以生人自處我方自悼人且交忤乃者朴長卨之疏出而造意之憯毒遣辭之危怖無復餘地矣聖鑑俯燭恩言荐降昭析旣勤慰藉備至臣收拾驚魂抆拭感涕再三奉讀神思惝怳抱此入地萬萬無恨顧何必更事覶縷以致瀆擾而第其所驅勒非尋常彈駁之比卽天地間絶悖至醜之目有非具有鬚眉明著衣冠者所可一日而安之者則亦安得默然而已乎彼所謂洋學者夷狄之法耳無父無君感世誣民廢先王祭祀之禮甘士師金木之誅誠斯文之亂賊國家之僇民此豈可挾雜私意抑勒爲說輕易加之於人者哉雖然彼其計誠愚矣凡誣人者驅之以䵝昧之事執之以疑似之迹無痕沒捉巧幻閃弄則汚衊旣易昭脫更難而至於邪學言論則背馳名敎行事則遺外倫理比之平人若中華之與夷狄人類之與禽獸黑白較著涇渭難混以此誣人其有濟乎臣言之醜汚辯之疲惱然其搆虛捏無之說不可不約略劈破昭示一世也其所謂縱甥購書是何言也渠之辛亥供辭明陳事實已蒙昭晢則在渠尙已淸脫於世況可拖累誘會富人宜有名姓賊人斬祀果指誰某其有證耶何不露出若其無證何太容易至於乙巳作文之說又何厚也斥邪之作謂出臣乎臣何必固讓而臣實無作亦安得據而有之乎方斥以邪又言斥邪亦可見其急於阬陷觸事憑虛也蒙氣之說出於晉著作郞束晢歷代因之使其言創於西洋自是曆象之法無與於邪學況古人之所已言乎惜乎其不講於古也主試發策之說卽其發語已爽本實臣於其時不過參試何謂主試何得發策況取魁之法異於榜下必衆論歸一僉以爲可然後始乃掄定以此執言不亦疎乎其所爲說無一依據彼長卨何心爲此哉臣與長卨本無恩怨寧有愛惡而臣以無似之姿偏荷不世之遇寵擢踰分名位過盛群猜衆怒勢所不免而況臣性本褊塞嫉惡太過積爲一二怪鬼所齮齕膏唇拭舌興訛造訕危言怖說式月斯生今此長卨之疏無非怪鬼所嘗倡動臣亦飫聞者也臣於長卨何責焉臣方遭罹奇怪身名僇辱尙有何念可以及他而第臣凡有橫逆輒蒙恩造李東稷之疏斥也聖批勤懇至登剞劂事曠今古恩及苗裔今於長卨之疏且墍且誨鄭重諄複人十己百之諭有若慈父之詔迷子今臣一息未泯之前塵刹圖報唯有不揆愚陋竭心對揚剔開蒙蔀力障狂瀾無負大聖人陶世範俗之至意而已臣之苦心至誠闢邪扶正前後筵席旣蒙照燭但當奉身斂跡避遠駭機退處丘壑與子弟朋友講習先王之道歌詠聖人之化不墜先訓以畢餘生卽枯項黃馘沒齒田間無復餘憾以此情地顧何敢束帶赴公自同無故乎儀軌校正之役所重有在而緣臣顚躓無以效力於終始臣罪至此尤合萬殞玆敢疾聲呼籲仰徹崇嚴伏願聖明俯垂矜諒亟遞臣所帶職名及校正之任以幸公私仍賜斥退以卒生成之澤千萬幸甚臣無任憂悸屛營之至謹昧死以聞答曰省疏具悉前此批敎剖析備盡卿其勿辭卽爲仕進
정조 19년
乙卯七月初九日卯時上御誠正閣大臣備局堂上引見入侍時行左承旨李晩秀假注書吳泰曾事變假注書任厚常記注官金錫泰金良倜左議政兪彦鎬行司直沈頤之行禮曹判書閔鍾顯行吏曹判書尹蓍東戶曹判書李時秀兵曹判書沈煥之水原留守趙心泰行副司直徐有大李漢豐徐龍輔校理嚴耆以次進伏訖彦鎬曰近日晩炎猶熾朝晝異候聖體若何上曰一樣矣彦鎬曰王大妃殿氣候何如上曰一樣矣彦鎬曰惠慶宮氣候何如上曰一樣矣上曰次對爲之彦鎬曰此守禦使沈頤之摠戎使徐龍輔京畿前監司徐有防水原留守趙心泰江華留守金履翼京畿兵使鄭昌順永宗防禦使曺翰振平安監司金載瓚平安兵使申應周黃海前兵使徐有秉忠淸兵使鄭學畊江原監司李秉鼎忠淸水使柳心源秋操取稟狀啓也以爲今秋水陸操合操城操巡操巡歷巡點聚點何以爲之事請令廟堂稟旨分付勸別武鄕騎士武學都試及校生考講災傷覆審依例設行爲辭矣詰戎重政許久停廢雖甚可悶京畿湖西關西則纔經設賑關東海西則雖不設賑亦未免歉此時擾民在所當恤畿湖兩西關東水陸操合操城操巡操巡歷巡點竝停止至於海西關東各樣都試災傷覆試校生考講依例設行在前停操之時官鎭門聚點多有設行之例另飭擧行俾有實效之意分付何如上曰依爲之出擧條彦鎬曰此外則別無滯務可以稟覆者矣上曰阿耳鎭事道狀昨下該曹卿果聞之乎彦鎬曰俄於詣閤時得見道狀矣上曰此則自有當律別無難於決處之端而甲午會寧民事昨命取考備局謄錄有司堂上果已考出耶時秀曰遍閱謄錄終未考得矣上曰此是先朝甲午年間事會寧府民以其父杖斃於本府使趙圭鎭稱以復讎挾銃欲害至於上京其時議讞引大明律部民謀殺知部知州已行者杖流已傷者絞已殺者斬之文以無贓物只用已行之律此非久遠之事而不載於謄錄備局如此他司何論文跡之不足徵類多如是近年則稍爲詳備矣彦鎬曰海州渭原衿川等邑事臣皆目覩此等處不可不用重典矣上曰國之所以維持等威名分也此而一或干犯則其弊將如何此事比之瑞興之趙大立雖有差等而其視會寧民之無現贓尤有重焉先朝甲寅又有謀害北兵使之事其時御史李宗白狀聞正法阿耳事則便是犯手與謀害自別鎭將鎭民之間有關師律非尋常官民之比而有此等變怪豈非大可驚心處乎大抵履歷窠之以久勤差遣之後鎭卒亦多輕視鎭將之弊馴致於此邊上卽用武之地不可無一番大警動之擧初則措辭判下更思之非自上煩提者故付之有司且以重獄體之意使之問于大臣矣彦鎬曰鎭將之推捉屬婢自是例事鎭民之受罪三棍初非重刑因此微事以民犯官至於劍杖交加傷痕狼藉會寧民則猶有復讎之稱而此則尤係無前之變斷以當律實無可疑矣上曰所謂崔右宅雖曰有雇主之分而父之使子亦有治命亂命之可從不可從則助勢同惡之罪不可用循例首從之律至於本鎭校卒之初不翼蔽任其逃躱平時如此緩急何恃營邑之棍治卽放未免太疎忽矣上曰日昨朴長卨疏卿見之否彦鎬曰只見要語而全本則未及見矣上曰卽已頒布何至今不得見耶其疏中論人論事之是非當否姑置勿論渠輩臣輩等語是何等話法月前李顯道處分時傳敎一句不過泛說而渠敢自解自說遣辭怪駭至於羈旅之臣云云旣非之魯之齊之時則渠何敢以此等說萌心發口於今日朝廷乎彦鎬曰臣未知其疏旨意之何居而羈旅二字誠非臣分之所敢語到矣上曰我是羈旅臣果是何等時何等人之語而無難說去於章奏之間苟有一分嚴畏之心何敢乃爾然長卨不過一奊詬老悖之人渠何足說此亦關於世道俗習不革此習則此亂民也革卦之革面革心亦必須畏罪避刑方有日遷善不自知之效如此不率敎之類不可不嚴法痛繩以爲懲一之道矣且予未嘗語及色目邊事而渠旣以渠輩之說至於疏陳予當一言之矣蓋庭衢八荒蕩蕩平平卽予一副苦心無論東西南北豈有區以別之之意而予本嫉惡太過見人反覆回互之態便不能耐過試以南絳老事言之人或謂之樹立或以爲死於諫此皆不知者之言也死者事今不必追究而不加矜恤之典者予有所執大抵絳老之疏卽麟漢所指使而因一戚臣東壁通淸事也此豈可以敢言直諫論乎李潭之以提學承牌於三日製有何可罪而直以賊一字加之近俗之尋常彈人輒以賊稱亦自絳老始矣且李潭事金奉朝賀每攻斥甚峻此只見粗迹不知裏面之故也往在甲午乙未間一隊簪伸之次第彙征多出於此人彌綸之力卿於其時最先登庸能記有否彦鎬曰臣於其時跡疎官卑朝廷世事便同聾瞽至於李潭心跡之有異臣未之詳矣上曰予之所稔知卿何獨不聞耶麟漢之募得絳老必欲斥去李潭蓋亦因此而及夫處分嚴重麟漢以右相參鞫只言少須臾忍耐畢竟不得不結案又欲延拖過時日暮後始正法正法則可謂律過於罪而受嗾麟漢自干天誅有何可稱之冤乎從前彼此傾軋之際所謂渠輩輒必參其機括爲其先茅南絳老卽其一也其後故相諸人進庸時又有吳翼煥憯毒之言今又朴長卨之疏與翼煥事相反蓋乘時俯仰惟利是圖卽一種伎倆也朝家用人惟才是視豈或一毫偏倚而此等處不明示好惡則世道之憂容有極哉彦鎬曰開言路卽治道之本臣非敢以朴長卨之疏爲是也以字句不擇加之重勘則恐有以言獲罪之歎臣則以爲不摧折言者有光聖德矣上曰卿言亦然而予非摧折言者也此等不躗之習若以言者而寬容則其流之害將至何境且天下萬事皆有準的雖以問學工夫言之格致誠正各有名目非此數字之外更無他道理也蓋必有準則然後方有下手處爲治與爲學何以異也彦鎬曰爲治爲學同一理也上曰慶賞威罰卽礪世磨鈍之具也目今雖紀綱不張是非不明爵祿營辱太阿自在以今人心俗習尤無良者一人伏法然後威罰庶不下移矣予自甲午受困多矣自有名色以來豈有如渠輩者乎凡有事會如扇之樞則每每闖發此後安知不更有投間抵隙之事乎彦鎬曰投間抵隙最可悶矣上曰凡事必如裘挈領如網有綱可以整頓卿須深留意也上曰昨日右相箚見之乎彦鎬曰未見原本而只就聖批中辭敎槪知其爲某事矣上曰坊曲曉諭何以爲之云耶晩秀曰列書罪人之名而以勿復更犯邪學之意揭榜曉諭云矣彦鎬曰以時囚事有大臣備員後問啓之命而臣不敢獨斷至今遷就矣上曰其時玉堂之以未知何事呈箚者太不誠實金吾以詐不以實議律在渠實爲當律而律之以此則非爲渠也有辱朝廷故使之問于大臣處之者也上曰兵判進前煥之進伏上曰宗廟奉審何時進去乎煥之曰方與戶判偕進之際賓對有命筵退後當卽往奉審矣上曰西墻年前新築而東墻多傾圮處云矣時秀曰鑄錢逐年爲之事曾有定式矣癸丑則開鑄而昨年以無銅闕焉見今倭銅之出來者可鑄十餘萬兩較諸常銅之利條所縮不過千餘兩與其無用而積置莫如設鑄而流通矣頤之曰定式以歲鑄爲常而有銅可鑄十萬然後始可開冶矣上曰設鑄始自何時時秀曰自八月爲始則歲前可訖工矣上曰秋事尙遠稍待滌場後設鑄無妨矣頤之曰臣非有司之任而明年客使不知當爲幾次勅需凡百必須先爲經紀然後可無臨時窘迫之事矣上曰目下急務無過於此矣彦鎬曰不可不及今經紀矣頤之曰一勅必費十萬至若海西松京之竝無留儲者不可不自朝廷預爲拮据矣上曰筵退後往復諸大臣與有司之臣爛商可也頤之曰雖以銀貨言之各處封不動數本無多而一動之後又無以更充其數此尤萬萬可悶上曰今日次對懸病者多未知其果有實故而至於掌兵之臣雖文宰例不敢懸病故相金致仁每於此等事察勅甚勤矣訓將之連爲懸病此亦有關事體矣彦鎬曰訓鍊大將李敬懋近日賓對連爲懸病雖未知症情之如何而佩符之臣與他有異揆以事體殊涉未安從重推考申飭行公何如上曰依爲之出擧條命退諸臣以次退出
정조 19년
乙卯七月初九日辰時上御重熙堂左承旨入侍時行左承旨李晩秀記事官趙台榮記注官金錫泰金良倜以次進伏訖上曰工曹判書上疏入之出榻敎賤臣承命出捧工曹判書李家煥上疏進伏命晩秀讀奏訖命書批答又命書傳敎曰工判批下當此校役就緖編印在卽此時爲其任者若知所重豈敢言私儀軌廳校正堂上李家煥卽爲牌招申飭行公又命書傳敎曰在外及未肅拜未署經臺諫許遞與未差之代前望單子入之館職不備在外及未肅拜玉堂亦爲許遞前望單子入之待下批牌招入直又命書傳敎曰該曹有回啓事雖無此人豈乏判堂刑曹判書李得臣遞差前望單子入之待下批牌招察任命退承史以次退出
정조 19년
行都承旨趙尙鎭坐行左承旨李晩秀坐直右承旨李勉兢坐左副承旨蔡弘遠坐右副承旨鄭尙愚坐同副承旨李肇源坐直注書趙台榮仕直一員未差假注書吳泰曾仕事變假注書未差
정조 19년
李肇遠啓曰大司憲執義掌令二員持平二員未差監察茶時之意敢啓傳曰知道
정조 19년
李勉兢啓曰明日常參經筵取稟傳曰停
정조 19년
以刑曹判書徐有防牌不進推考傳旨傳于鄭尙愚曰更爲牌招
정조 19년
以刑曹判書徐有防再牌不進推考傳旨傳于鄭尙愚曰更爲牌招
정조 19년
以刑曹判書徐有防三牌不進推考傳旨傳于鄭尙愚曰更爲牌招
정조 19년
以刑曹判書徐有防四牌不進推考傳旨傳于鄭尙愚曰更爲牌招違牌不爲呼望勿捧傳旨
정조 19년
臺諫前望單子入之大司憲李義弼執義尹序東掌令沈奎魯李柱延持平金驥燦洪時溥落點
정조 19년
臺諫前望單子入之大司諫閔台爀司諫尹光普正言李義明金暻落點
정조 19년
李肇源啓曰新除授執義尹序東方在罷散中何以爲之敢稟傳曰敍用
정조 19년
兵曹口傳政事以吳毅常爲宣傳官
정조 19년
鄭尙愚啓曰京畿監司徐有防外補事命下矣觀察使節度使當爲下批政官牌招開政何如傳曰允
정조 19년
以吏曹參議成德雨牌不進罷職傳旨傳于鄭尙愚曰只推
정조 19년
有政吏批判書尹蓍東進參判徐龍輔牌不進參議尹行元行都承旨趙尙鎭進啓曰正二品監司京職兼差事載在法典矣京畿監司徐有防資級乃是正憲依例送西後兼監司下批之意敢啓傳曰知道以李祖源爲刑曹判書徐有隣爲工曹判書尹行元爲禮曹參議李周顯爲兵曹參議李瑞朝爲吏曹佐郞申溆爲兵曹佐郞李敬心爲正郞李羽逵爲左通禮尹寅國爲司䆃僉正崔粹絅爲北部令朴敦浩爲廣興令金絅采爲司僕主簿趙𡹘爲宣川府使學錄二單許鐫金喆修學諭單李以澹奉常參奉單李夢龍京畿監司單徐有防
정조 19년
兵批判書沈煥之參判李益運病參議未差參知崔守魯入直進右承旨李勉兢進啓曰正二品監司京職兼差載在法典矣京畿監司徐有防資級係是正憲依例知中樞下批之意敢啓傳曰知道知事單徐有防以金晉述爲三田渡別將副護軍柳文植尹範敍安宗厚陳德履申禹相李景溟金星甲閔師宣副司直李得臣李鼎揆權裕林濟遠柳匡天韓用龜李殷模金銑沈興永洪克造申光岳副司果崔獻重李貞運鄭宅東李東冕沈鎜
정조 19년
以京畿都事趙得永狀啓當日巳時量禁府都事李顯祿與本道觀察使臣徐有防下來營府乙仍于宣傳官趙齊民更以左一隻合符後密符右一隻道內官兵符及印信馬牌當日祗受爲白有矣情地懍蹙屛伏私次廢務俟勘交符形止不得修啓乙仍于臣代行馳啓事又狀啓節祗受有旨祗受形止本道觀察使臣徐有防方在廢務俟勘中臣代行馳啓事啓判付內苟欲斥補於外官三都八道三百六十州二百二十鎭何處不可是去乙必也因其地而以謫兼補自有斟量者在是置昔在先朝己卯間有一重臣之以守使出鎭廣州當守營者遭罹之罔測不啻懍怕乙仍于擧朝震恐爲之服栗特推神武之宸斷臨門詢以擅離徑還之由因其地以罪仍官押至東城之外使之復命至今於乎不忘之思傳以爲彌綸世道全保世臣之聖德大業目今世道之紊糅世臣之零替與昔己卯處分之時豈特不敢比方而已也此所以竊附師古率舊之義有此拔例之斥補在畿伯道理仰感俯怵竭蹶顚倒之不暇兺除良符佩去就係是師律藩任體貌異於京職遵昔年之故事有今日之處分則事到手底但當惟命又焉敢廢務退處替使都事代行乎非欲德我所惜者紀綱此狀啓還下送更以都事假都事之名來呈文簿者分付敦義門將處無敢踰域受符形止使之當刻內狀聞若或遲滯是不知有國有君爲人臣而負此罪名其敢偃息於橫目之列乎此意竝以嚴飭分付爲良如敎
정조 19년
同副承旨柳匡天狀啓臣敬奉聖批馳往傳諭于忠淸道稷山縣成歡驛領中樞府事金憙所住處則以爲臣未蒙嚴誅之前無非負罪之日而敢於此時猥陳自列之章兼貢狂妄之說若究其罪尤合萬戮轉益隕越求死不得千萬匪意近密之臣又此遠臨傳宣聖批十行溫諭罔非死罪臣所不敢承者也臣伏讀未半不覺感淚之被面惶汗之浹背而繼又伏奉去月三十日所下傳敎尤不勝慙恧之至臣於死罪之中又添一死罪臣之旣去而復來誠以不如是則臣分益蔑矣國綱益隳矣伏況日前下諭中旣有調理上來之敎今此承宣之傳諭又出特恩則在臣義分尤何敢自此退歸重犯擅行之罪而狗馬之疾日益危苦荒村旅店難以治療實有死於道路之慮矣昏涔之中左右思量則與其死於道路以駭聽聞不如歸死父母之鄕無失首丘之義且臣所當之地距故山不甚遠故今方萬不獲已擔舁病軀還尋鄕路此非臣之本意而其情則慼矣以臣之不學無識全沒斟量始旣身陷大戾終又自犯罔赦名以大官罪負至此而終不被誅殛之典則其可曰國有法乎惟願將臣前後罪狀亟處以當律以爲爲人臣而無臣分者之戒云矣臣則仍爲復路緣由竝以馳啓爲白臥乎事是良爾詮次差啓答曰卽接卿附啓仍審所愼尙無還向稍近之鄕里便意調將悵歎之外奉慮無已當暑行役榮衛受便以致勿樂之稽遲耶爲便卿意雖不得催還欲知上來行期之遲速特遣史官傳諭卿其指期附奏事史官往傳于領府事爲良如敎
정조 19년
李晩秀以提學沈煥之言啓曰今日考功時檢書官李功懋李光葵晩到於直閣仕進之後其怠慢之習不可無飭當該檢書官竝令該府拿問處之何如傳曰允
정조 19년
李晩秀以提學沈煥之言啓曰今日考功時監書李師膺李儀輔晩到於直閣仕進之後其怠慢之習不可無飭當該監書竝令攸司科治何如傳曰允
정조 19년
李勉兢以兵曹言啓曰傳曰入直武士無非待變重任則況宣傳官之要任乎有齎標信合符事使之具羽笠紅衣待令則恰過吸煙半盞頃始爲待令此輩何處用之當該宣傳官爲先出付兵曹拿入取招草記事命下矣宣傳官柳相穆拿入嚴問其遲滯委折則所供內着帽帶坐於直所矣伏聞以紅衣羽笠待令之命換着之際自爾遲滯未卽待令惶恐遲晩云矣敢啓傳曰莫非廳首常時不能檢飭之致如渠新進何足責亦不可全然無罪令該府拿問處之可也
정조 19년
李勉兢以御營廳言啓曰本廳別將尹範行身病甚重勢難察任改差何如傳曰允
정조 19년
趙尙鎭以賑恤廳言啓曰漢城府民家頹壓別單判付內恤典令該廳卽爲分給事分付事命下矣南部字內完少頹多二戶各布一疋合布二疋恤典依例分給之意敢啓傳曰知道
정조 19년
刑曹判書徐有防疏曰伏以臣卽一聖世陶甄生成中物耳閶門蒙恩河海莫量竊自冀殫竭乃心顚沛以之少效雀蛇之報不意人言危怖遭罹憯毒忽墮在千仞坑坎而籲天無階叩地無應乃者恩言昭布萬目咸覩旣諭以畿伯赤腔惟予燭之又提以幾其魚矣何云黨乎臣奉讀未半自不覺聲呑而淚逬也噫從古人臣之遭讒罹毁而不得辨明於君上者顧何限也漢帝明主也猶且然疑於薏苡之謗膝甫近臣也亦復冤號於黨護之目至今爲志士仁人之所悲縱使人言不得售臣罪特見原而已猶且出鬼爲人況此公車之投纔徹天聰華衮之褒反及賤品倘非日月之明區別於薰蕕之際辨折於黑白之分收拾臣假借臣常在於一腔之無他則以此時而承此敎豈臣夢魂之所敢期乎然則十數年來臣之所以處奸賊奸賊之所以處臣者之深淺本末已在於聖明之鑑臨久矣又況幾魚何黨之敎惟上知之惟天知之若無今日絲綸之特地提出世孰知夫始則慣熟終焉携岐賴天之靈獲免俎刀之實情實狀也耶臣旣奉此恩言雖卽日滅死庶可以歸見先祖先父於地下相將頌祝結草圖酬則人之爲言雖極罔測顧何必與之多辯乎噫朝家之設置內閣將以標準朝著矜式國人庶或見國耳公耳之成效而乃於常情人理之外生出此千古所無矯誣誑煽之劇賊臣之所以腐心痛骨萬倍於他人今若責臣以有目無珠不能辨之於多年寮寀之時如張曲江先見之明早自斥絶云爾則臣固服罪之不暇今乃以不識義理駁之於前少無驚憤論之於後人之不諒胡至於如臣無似過被剪拂名位旣亢涯分且踰人怒鬼猜必至之勢而亦嘗周流銓衡按察藩都有百瘡疣無一善狀苟欲駁擊臣除去臣何患無辭而始言其許多側媚不忍正視之態申之以忘君護黨之極惡大案結之以恩補以後自同平人之冷語收殺節節鋪排愈往愈酷尙何言哉尙何言哉惟我殿下曲費造化必欲拔臣墨池置臣雪嶺旣遞罷之又甄錄之不擇夷險諭以大義遽令尋鄕責及臣兄恩敎頻繁召牌絡續臣雖頑如木石寧不蠢動而其奈遍身滓穢大質都虧上而辜負聖朝下而僇辱門戶今雖欲薰沐洗濯復廁衣冠之列不可得矣咫尺脩門鐵限在前瞻望觚稜有涕如瀉按例陳章固知唐突而席藁經夜情窮勢蹙玆敢冒萬死疾聲號籲於天地父母之前伏乞聖慈下臣司敗勘臣罪犯以爲爲人臣不忠者之戒如或曲加涵貸全保性命則特許歸身松楸沒齒畎畝使之歌詠聖澤避遠駴機雖死之日猶生之年臣無任屛營之至答曰省疏具悉觀於前後批敎者孰不知卿本心在卿還勝於世不知卿之時勿辭行公
정조 19년
敎京畿監司徐有防書王若曰胡人言之至此已燭赤腔諒爾心之靡他還畀玉節前度今又匪罪伊榮惟卿卄年立朝一心向國以和平之姿濟通鍊之識莫如主知臣自近密之列躋卿孤之班有是兄與弟畏約謹愼之終始冞篤恩遇寵眷之前後靡虧行有險夷在古人亦或難免意出全保於卿家別是殊私顧玆三輔重藩卽是屢按舊地屛翰視八路最重殆同周千里邦畿管轄有三都兼銜宜藉漢九卿地望況當昨年歉荒之後益思今日鍊熟之才玆授卿以知中樞府事兼京畿觀察使兵馬水軍節度使水原府留守開城府留守江華府留守廣州府留守都巡察使卿其勉恢令猷祗服寵命環三十州縣毋替棠陰之譽奉咫尺絲綸益勵葵陽之悃凡厥裁稟自有典常於戲紆寵章於坑坎之中予實曲費恩造察孤誠於擠陷之際卿宜悉心圖酬故玆敎示想宜知悉知製敎臣徐有榘製進
정조 19년
乙卯七月初十日卯時上御重熙堂右承旨入侍時右承旨李勉兢記事官趙台榮記注官金錫泰金良倜以次進伏訖上曰刑曹判書徐有防上疏入之出榻敎賤臣承命出持入命勉兢讀奏訖命書批答又命書傳敎曰刑判批下到今情勢無可言何必牌招卽爲入來肅拜一律罪人收議文書之稽滯刑政所係以此嚴飭斯速擧行上曰右副承旨入侍出榻敎賤臣承命出傳右副承旨鄭尙愚進伏命書傳敎曰承旨房仍禮兵換房上曰刑判入來肅拜與否知入賤臣承命出回奏曰問于刑曹判書徐有防處則以爲雖伏承嚴敎更無束帶之望云矣命尙愚書傳敎曰近以重臣事當暑酬應不知其憊者豈特爲重臣地也刑政所關不欲置人於心跡未暴之中微官尙然況重臣乎往在己庚兩年間朝著殆空竝與故徐領府事今金奉朝賀俱不在朝惟金鄭兩相以大家在相任其所眷注勢使然矣然而以予平蕩之苦心切戒偏重之流弊以重臣家之無累於其時頻置近密如是之際與簪筆者面熟此豈足爲非浼於積畏約之餘不敢露圭角細視蹤跡之嫌而筵席從容之際亦未嘗無導達拯救雖謂之無愧於伯仁之不誇未必爲過彼見其跡而不知其心者之多少雌黃豈其情也哉且況追逐之斥宜付一哂捃摭多端備經苦惱追逐者固如是乎世自有公眼豈待重臣之自鳴日前其魚何黨之喩赤腔予燭之褒廷臣之所罕得者得此恩言豈比萬番薰沐乎斷當拚棄區區私義有進無退以少酬拔例之渥卽臣分人情之所當然猶且曲爲之地先解藩任次卸樞銜罷職俾伸情勢禁推又作節拍到此地頭惟有出膺而入肅五箇字爲目下處當之第一義則夜鼂之頃坐違十牌取章賜批亦不知動不但分義之不敢出抑亦擧措太忽嚴畏今則勉出猶屬餘事獨不念國綱之虧損乎嶺海之典焉敢辭也此則參恕亦可則刑曹判書徐有防遞差謫補於京畿地方道臣以補兼謫則何必令爲不欲爲之肅拜又何敢爲不敢爲之辭朝乎分付禁府發遣都事下送營府又送宣傳官齎標信密符左一隻偕往先爲合符於都事取其舊佩傳于畿伯後更以左隻合符無疑然後復命事分付上曰宣傳官一員待令事分付錫泰承命出傳上命書傳敎曰以謫兼補之故雖有發送府郞之擧而今旣到營謫之一字還收然後可以行監司之事傳敎中特爲還收認補爲謫無敢更犯方命之科事下諭于畿伯上曰此傳敎成送有旨于畿伯處而待畿伯到營之間使卽傳給可也上曰宣傳官待令與否知入賤臣承命出回奏曰姑未及待令矣命書傳敎曰入直武士無非待變重任則況宣傳官之要任乎有齎標信合符事使之具羽笠紅衣待令則恰過吸煙半盞頃始爲待令此輩何處用之當該宣傳官爲先出付兵曹拿入取招草記常時不能檢飭之行首宣傳官汰去更勿擧論於行首之任其代令該曹以稍能彈壓人口傳差出命退承史以次退出
정조 19년
行都承旨趙尙鎭坐行左承旨李晩秀坐右承旨李勉兢坐直左副承旨蔡弘遠坐右副承旨鄭尙愚坐直同副承旨李肇源坐注書趙台榮仕一員未差假注書吳泰曾仕直事變假注書金銓仕
정조 19년
藥房提調臣沈頤之副提調臣李勉兢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 19년
李勉兢啓曰御營廳將官來言今日本廳軍兵日次習云矣敢啓傳曰知道
정조 19년
李肇源啓曰合辭許久闕啓事甚未安除在外疏批未下外未肅拜人員竝卽牌招何如傳曰允
정조 19년
以任厚常奉命在外代以李㬖爲事變假注書
정조 19년
李㬖在外代以金銓爲事變假注書
정조 19년
傳于李晩秀曰有司堂上入侍
정조 19년
以執義尹序東司諫尹光普掌令沈奎魯持平洪時溥牌不進罷職傳旨傳于李肇源曰只推
정조 19년
李肇源啓曰大司憲李義弼執義尹序東掌令沈奎魯持平洪時溥牌不進掌令李柱延持平金驥燦在外監察茶時之意敢啓傳曰知道
정조 19년
以判義禁邊得讓上疏傳于李肇源曰兼帶金吾許遞前望單子入之待下批牌招時囚使之議處照律
정조 19년
判義禁前望單子入之徐有隣落點
정조 19년
傳于鄭尙愚曰工判批下兼帶議讞不可遲滯牌招察住
정조 19년
李肇源啓曰判義禁徐有隣牌不進推考傳旨今方捧入而特囚議處照律命下之後如是違牌不卽擧行事甚未安更卽牌招何如傳曰待開門牌招
정조 19년
以江原監司李秉鼎狀啓金城等邑所在華城木物作筏流下事傳于趙尙鎭曰出浦與運船之際若有一毫妨農與貽弊之端卿其嚴禁差人又或憑藉作弊亦爲察職事回諭
정조 19년
以壯勇營試射全布人別單傳于李勉兢曰係是初次熟馬一匹賜給
정조 19년
李晩秀以禮曹言啓曰太廟秋展謁取稟草記傳曰處暑前後擇吉可也事命下矣展謁吉日卽令日官李廷馥推擇則今七月初八日十三日十五日俱吉云以何日定行乎敢稟傳曰以十三日爲之可也
정조 19년
李勉兢以兵曹言啓曰今七月十三日大駕詣宗廟展謁時何營軍兵隨駕何營軍兵留陣禁軍馬步軍以幾番哨磨鍊而餘軍留營何以爲之乎敢稟傳曰訓局步軍十三哨馬軍三哨爲先後廂御營廳留陣禁軍三番隨駕其餘扈衛軍官忠壯等衛及留營留陣置之可也
정조 19년
李晩秀以弘文館言啓曰副校理李錫夏兪漢寓修撰趙德潤旣有只推之命竝卽牌招察任何如傳曰允
정조 19년
李晩秀以弘文館言啓曰新除授副修撰李龜雲時在慶尙道禮安地經筵入番事緊請斯速乘馹上來事下諭傳曰依啓
정조 19년
以副校理李錫夏兪漢寓牌不進罷職傳旨傳于李晩秀曰只推
정조 19년
李勉兢以壯勇營言啓曰本營將校射會時連五巡全布人依節目別單書入之意敢啓傳曰知道
정조 19년
禁府啓目宣傳官柳相穆原情云云傳旨內辭緣泛稱遲晩所當請刑是白乎矣宣傳官勿爲請刑載在大典通編議處何如判付啓依允又啓目奎章閣檢書官李功懋李光葵等原情云云傳旨內辭緣泛稱遲晩竝只刑推得情何如判付啓除刑推議處爲良如敎又啓目殷山前縣監權中憲原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目孟山前縣監李尙德原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 19년
判義禁邊得讓疏曰伏以臣於見叨之職自惟無似非所克堪而厚被洪造圖酬無地一分自效惟在恭趨有除輒膺因仍冒當每自循省愧惕交中事多迷錯徒積罪戾不意此際除旨又降固當含恩畏義竭蹶承命之不暇而第臣年來重聽爲病忽自昨冬耳竅刺痛浮氣外發仍成全聾語音莫通代以文字者閱屢朔矣及夏少瘳雖不至知前而餘祟未已開塞無常几於酬酢裒如瞢如未瑩太甚傍人之所代悶者也臣本昏憃百不猶人而司聰之官又從而受病以此樣子冗散職務尙不容苟冒矧此王府議讞之莫重乎召牌之下未得祗赴玆敢冒煩陳懇伏乞聖慈俯垂憐察亟賜鞶遞之恩以安私分仍勘逋慢之罪以肅朝綱不勝幸甚臣無任云云答曰省疏具悉卿其勿辭調理行公
정조 19년
工曹判書徐有隣疏曰伏以臣家之保有今日皆聖上賜也至於臣弟所被拯拔昭晢之至恩大德去益罔極古亦無比天地未足以喩其高厚日月未足以譬其照燭生生世世惟隕結是期而已尙何敢形之文字仰瀆崇嚴也耶此際水部新除忽下於感泣攢祝之中在臣叩謝之忱豈敢一日稽肅而已往門闌之燀赫實招過福之災此時簪組之飄揚倍切集木之懼以致經夜偃伏卽又伏奉金吾特授之命天牌儼臨義分爲重他何暇論而目下暑濕之疾轉成寒熱痞滯之症食飮專廢藥餌爲事神精昏霿宛轉床褥束帶趨朝其勢末由惶悶之極冒死略控伏乞聖明亟命鐫改臣職仍治臣逋慢之罪以安微分以肅朝綱千萬幸甚臣任云云答曰省疏具悉畿伯事昭晢於卿與有榮何乃過辭卽爲出肅
정조 19년
獻納金履喬疏曰伏以臣獲戾神明奄失所怙一縷苟延三霜已過食息寢訛自同平人嗚呼臣之冥具頑亦已甚矣臣於此際猥叨見職屢辱除命感惶冞極逖違宸陛叩謝是急他不暇顧章皇出肅而數日以來求言之旨形諸辭敎非止一再而臣旣居是職矣雖使明命靡降尙思罄竭以圖稱塞況今導之使言何忍泯默重速罪戾嗚呼言路之未開未有若近日之甚而聖敎及此臣實欽仰請因其端略效愚衷惟聖明察焉臣聞臺閣者言路之所由而言路之開閉係於臺閣之輕重故雖以人主之尊爲之少損威嚴而假之可否之權惟恐責任之不重而其言之不聞又豈可設禁而奪其重乎一自風俗日卑掄選不古居是職者往往有如臣疲劣之流而其所論或未必盡摡於聖心則雖以我殿下包容之德宏達之謨旣輕視其人而便以爲臺閣不足重昨日設一禁令今日設一禁令遂使于于來諫之所便作象魏懸法之地甚至於倫彝所係擧國共公之論其所設禁尤嚴且峻而乃於設禁之外別求所謂民憂國計者而責之臺閣之臣苟使民彝永淪義理不明則其將國不得爲國民不得爲民有何憂與計之暇論乎如臣庸陋固不足道設使臺閣之臣眞有深謨至計可以便國利民者誰肯捨當頭莫大之義棄擧國共公之論而爲殿下刺口言之甘自歸於緦功之察哉此禁不開而能使昌言日聞臣知其無是理也殿下誠能淵然深思惕然改圖收還前後禁令使民彝不墜義理得伸則臺閣尊而言路開矣言路旣開則民憂國計亦將有爲殿下次第陳之者矣豈不休哉仍伏念臣父再蒙再造恩深河海嘗願糜碎身軀以圖萬一之報而不幸天不假年夙昔之志百不一展齎恨入地臣等之炳然一念惟在於克追父志盡忠殿下少答涓埃以爲他日地下歸見臣父之計而顧臣無他才能知識可以稱塞則惟願隨事隨處誠心做去爲沒身事君之符而斷斷此心天實臨之今臣所帶之職禁令還收之前便是無用之冗官無其責而任其職一日盤據長一日不誠之習二日盤據長二日不誠之習臣雖欲貪戀榮祿强顔束帶趨走班聯其於違素心何哉伏願哀其情而矜其愚特遞臣職仍治臣瀆擾之罪以肅朝綱千萬幸甚無任云云省疏具悉不允爾其勿辭察職
정조 19년
京畿漣川縣幼學權瑞應進士姜在望幼學申秉顯李和德金聖樂生員姜在寅幼學任道濟柳國均姜漸煥洪尙普姜德煥洪尙耉趙學謙進士徐有齡幼學金煥翼任道益金永澤金煥星金聖榘姜在寬任德彙趙象鉉朴山壽金鎭華任德浩李源忠朴宗傳金鎭岳任道衡李忠仁姜在璿李孝塾朴大秀任道恒趙昌鎭姜雲會李廷機金聖業閔百馨鄭汲任時興李宗洛朴亨秀李源一姜在渭李沐兪漢芝任宗鉉李彦豐辛命九李載朴肯源李宗河姜星會李廷翼金鎭元李熙濟任濟道李種德申夔朝權中履金履平李廷益閔毅顯洪樂謙李廷麟李海朝金一元權魯仁李萬燁任宗協金允光黃赫張得聖李元默洪鳳瑞李喜春進士李謙中幼學李胤祚元聖任進士閔章顯趙學閔尹致宗柳榮道黃仁爲進士權中敏幼學尹致堯李義寀韓公善進士李志淵幼學朴崗壽進士趙學春幼學尹致行黃仁懋等疏曰伏以崇儒重道朝家之盛典建院腏亨士林之景仰惟我列聖朝屢百年之間扶護正脈培養元氣凡於先賢俎豆之地多士藏修之所或命宣額以表章之或許配享以奬勸之或立碑或賜祭此莫非興起斯文作成人材之盛典昭軌也臣等竊伏覩漣川縣臨漳里有晦菴朱夫子書院院宇之肇創在肅廟朝己丑而賜額在於癸巳蓋取地號漳洲村稱武夷而九曲淸流宛然同符於朱子故里奇事異蹟聚會於海外一片之土而然也記昔朱夫子之在南康軍也偶得臥龍潭於廬山五老峯下妥有漢承相諸葛武候遺像於菴堂而自爲之記以寓高山景仰之思蓋夫子之有取於武候者以其志在興復伸大義於天下而夫子所遇之時不幸與武候同焉則夫子所以尙友於千載之下而神交之付溟漠靈芝之寓曠感永爲英雄滿襟之淚也臣等生長是鄕心慕夫子之道口誦夫子之書世遠生晩而尙能感發而興起殆無異躬承敎誨親灸函筵瞻依七分之遺像欽仰千聖之嫡傳者蓋非一日而洪惟我殿下以天縱之姿懋日新之工崇奉我朱子尊慕我朱子會統之書作而繼五經之刪述百選之編刊而垂萬世之柯範臣等鼓舞興作於菁莪棫樸之中欣欣然相告而相慶矣仍伏念先正臣文正公宋時烈生乎夫子之後獨得夫子之傳其言行之滿一國事業之準後世照布耳目輝映簡策而若其復雪之至計尊攘之大義與朱子隔千載而如印一板立人紀於來許扶世道於將晦質鬼神而無疑俟百世而不惑先正平日言必稱夫子行必法夫子以至居家而動靜云爲立朝而經綸設施無一事不由夫子之道臣等不暇歷指而殫擧試以春秋大義理爲殿下竭論焉昔在仁廟丙丁之運天地翻覆夷虜僭亂衣冠變而腥膻禮樂化爲侏𠌯堯舜以來神州赤縣皆入於長夜昏衢當是時時人之好言議者甘心於拜羊㦸手於取熊一轉而爲小事大之說二轉而爲弱役强之論尊周大義尙矣無聞帝秦深羞恬若爲常擧一世駸駸然用夷變夏而中華之異於戎狄人類之異於禽獸者幾希而惟先正挺立於斯世春秋數十竊取其義獨能擔負於兵火灰燼之餘日星晦蒙之際保一脈之陽和雖九死而靡悔幸際寧陵大有爲之會其所以筵奏幄對密勿謨猷莫非復讎雪恥之大計要務嗟乎天不祚宋雲鄕之仙御已遠永安之末命太遽遂令先正之磊落軒昂正大光明之至德大業未克展布其萬一則千載之下猶有論其世而涕盈眶者矣然而使天下後世之人能知帝京之爲尊皮幣之可恥者卽先正所守忍痛含冤迫不得已八箇字是已我東素稱禮義之國被屢朝作育之澤賴儒敎振拔之化雖當時運板蕩之日一部當倫綱義理泯滅不得銷鑠不得以死守之終始不改非但中國之人稱爲小中華雖蠻貊之悖義蔑行者猶加敬篤迄今未已者亦惟先正倡明之力是賴是藉焉嗚呼朱夫子所以上接孔聖之統者蓋其心法之遠紹而以網目一書論之其大經大旨不過明華夷內外之分嚴正閏扶抑之方以至一字褒貶一言予奪無非春秋之遺旨而先正之所以繼夫子者不越乎尊周攘夷之義則前賢後賢心蹟相符沕然一揆矣臣等愚無知識而慕先正無間於朱子竊自以爲使先正生竝朱子樞衣攝齋於朱子之門則必高出於黃蔡之賢而使朱子躬與七十子之徒則亦當在顔曾之列先儒之以朱子爲孔子後一人者儘是的確之論而臣等淺見亦以先正爲朱子後一人者或不幾於僭妄也耶先正褒崇之典自肅廟曁英廟兩朝已無遺感而殿下臨御以來旣命追配于孝宗廟庭以示曠感之思又今印行宋子大全之書使先正之隻字片言皆令家誦而戶傳又創大老祠于寧陵近地以伸尊尙之意而御製碑文若曰學符紫陽派接栗翁親製祭文若曰氣像喬泰德業日星大哉王言眞有光於先朝從祀文廟之處分而臣愚死罪竊以爲殿下尊慕先正無異於崇奉朱子也嗚呼是院之設置於我東眞像之儼臨於武夷者事不偶然而先正大節之卓然事事與朱子相符節節與朱子相笏而至於朱子獨享之院尙缺先正配食之儀豈不爲朝家之闕典而士林之缺望乎倘使修百年未遑之典擧一院追享之儀兼奉先正遺像俾吾東冠章甫衣縫掖者得以瞻依而永有所矜式則其興起斯文作成人材之道夫豈淺淺也哉臣等玆敢裹足上來齊聲仰籲於黈纊之下伏願天地父母愚正學之表章念大義之闡明亟降明命修擧彝章使禮典罔有欠缺士林得有瞻仰則國家幸甚斯文幸甚臣無任云云省疏具悉紫陽獨享之祠不得以先正專配者實爲未遑之欠典而先正俎豆之所多至七十有餘況於紹賢忠賢賜額之祠旣云竝侑然則更商亦可大抵予所曠感於兩賢者春秋大義與日星炳若爭光而語默行藏事事相符此所以是書之手編者當令內閣謄寫藏之本祠豈不愈於越例之疊享乎今下兩賢傳心錄五冊一本爾等祗受誦謄眼習無替申諭之此意
정조 19년
乙卯七月十一日卯時上御熙政堂藥房入侍諸承旨持公事留待守令同爲入侍時提調沈頤之副提調李勉兢行都承旨趙尙鎭行左承旨李晩秀左副承旨蔡弘遠右副承旨鄭尙愚同副承旨李肇源記事官趙台榮假注書吳泰曾記注官金錫泰金良倜檢校待敎徐有榘醫官柳光翼金孝儉金光國周命新白成一李周憲吳仁豐宣川府使趙𡹘蔚山府使鄭昌期羅州營將安宗垕以次進伏訖頤之曰晨夕之間涼意乍生膈氣升降之節何如上曰今年則大勝於前今又處暑已過自可差復矣頤之曰王大妃殿湯劑更待下敎煎入乎上曰近有微感之候湯劑姑停可也上曰畿伯事昨始出場矣頤之曰當之者實無欲生之心而自上拯濟之恩雖古昔遭遇之盛未有其比也上曰昨日傳敎在渠爲行狀之實矣頤之曰闔門感泣云矣上曰都提調之病近果如何云耶頤之曰聞醫官往來之言尙未夬祛云矣上曰伊日風浪冒雨舟涉洪義榮之罪也上曰諸承旨使之連日入侍固知六房之無公事而近來百隷怠慢成習故亦出於飭勵群工不遑自逸之意也同副之向來旣呈肅單之後又以未肅拜圖遞此亦占便而然乎頤之曰出身未久經事無多故未諳格例而然矣上曰金吾尙不開坐乎肇源曰禁府都事來言判堂有病不來諸堂例不得議處云矣上命書傳敎曰當暑滯囚可悶判義禁洪秀輔聞其病勢有難行公云許遞前望單子入之待下批牌招察任上曰守令進前宣川府使趙𡹘進對職姓名上曰履歷詳陳也𡹘曰甲午以南行爲宣傳官甲辰登科丁未備郞戊申出除德源癸丑爲法聖僉使羅州營將矣上曰京畿中軍爲幾朔乎𡹘曰十二朔矣蔚山府使鄭昌期前對職姓名上曰曾爲外任幾處昌期曰初除任實次遷淸道今方待罪見職矣勉兢曰於臣爲內舅矣上曰然乎蔚山近多弊瘼後送御史當先蔚山矣仍命退諸臣以次退出
정조 19년
乙卯七月十一日辰時上御重熙堂右副承旨入侍時右副承旨鄭尙愚記事官趙台榮記注官金錫泰金良倜以次進伏訖上命書禮曹草記太廟景慕宮秋展謁事批答訖上曰曹司有司堂上入侍賤臣承命出與有司堂上李時秀偕入進伏上曰備局坐起今日爲之乎時秀曰不爲坐起矣上曰戶曹事近漸練熟乎時秀曰姑未知裏面矣時秀曰今年年分事目非久當爲磨鍊而敬差官不爲差送專委道臣已成近例今年亦當稟旨擧行故敢此仰達矣上曰依近例爲之可也出擧條命退諸臣以次退出
정조 19년
行都承旨趙尙鎭坐行左承旨李晩秀坐右承旨李勉兢坐直左副承旨蔡弘遠坐右副承旨鄭尙愚坐同副承旨李肇源坐直注書趙台榮仕直一員未差假注書吳泰曾仕事變假注書金銓仕
정조 19년
李勉兢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李肇源啓曰合辭許久闕啓事甚未安除在外外未肅拜兩司諸臺竝卽牌招何如傳曰允
정조 19년
李晩秀啓曰明日宗廟秋展謁相値視事頉稟之意敢啓傳曰知道
정조 19년
趙尙鎭啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 19년
李肇源啓曰判義禁徐有隣牌不進推考傳旨今方捧入矣時囚議讞之命已至經宿而連事違召尙不擧行事甚未安更卽牌招何如傳曰允
정조 19년
傳于鄭尙愚曰黃海兵使黃州牧使當日辭朝
정조 19년
傳于鄭尙愚曰下直閫帥守令留待
정조 19년
備忘記黃海兵使李海愚下直長弓一張長箭一部片箭一部筒兒一箇賜給
정조 19년
以平安監司金載瓚狀啓中和府使尹恒儉殺獄罪人李成三越獄逃亡過朔未捕者萬萬駭然爲先罷黜事判付內啓下吏曹爲旀近來跟捕之政怠忽乙仍于有此愆期之弊該府使及當該不勤跟捕之兼營將爲先令道臣大張威儀嚴棍十度退限二十日又或愆限加棍二十度退限三十日依舊不捉則該府使別樣勘罪次論理狀聞事分付道臣爲良如敎
정조 19년
以平安監司金載瓚狀啓沿邊各邑民家漂壓恤典題給事判付內啓下戶曹爲旀安州民戶之漂頹夥然嚴飭地方官使之別般顧助亦令帥臣拔例顧助而兵使與該牧使往頹漂處以此判付慰諭後待其畢奠接形止狀聞事分付爲良如敎
정조 19년
以刑曹坐不坐單子傳于鄭尙愚曰參判連日懸病可知其實恙許遞前望單子入之待下批牌招
정조 19년
刑曹參判前望單子入之趙鎭寬落點
정조 19년
以執義尹序東司諫尹光普牌不進罷職傳旨傳于李肇源曰只推
정조 19년
傳于李肇源曰明日出宮門路協陽門爲之
정조 19년
李肇源以義禁府言啓曰時囚議處照律事命下矣時囚罪人李尙德本府議啓內觀此爰辭到任於正月遞歸於六月則在官不過六朔與磨勘守令有異而舊逋査發之後不能趁卽督捧之罪在所難免罪取考律文則大典通編倉庫條有曰各道舊還未準捧守令論罪大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李尙德杖一百收贖告身盡行追奪放送柳相穆本府議啓內身在禁直特敎之下趁不待令稽緩之罪在所難免罪取考律文則大明律制書有違條有曰稽緩制書者一日笞五十大典通編推斷條有曰犯私罪笞五十解見任別敍犯枉法受贓外笞杖竝收贖矣柳相穆笞五十收贖解見任別敍放送李功懋李光葵等本府議啓內考功坐起事體何如而敢於直閣仕進之後始爲來到怠慢之罪殊甚可駭罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李功懋李光葵等各杖一百收贖告身盡行追奪放送而權中憲觀其所供還穀反弄之名色數爻與道啓論列多有相左者其在覈實之道不可經先勘斷分付道臣更爲詳査狀聞後稟處何如傳曰允柳相穆李功懋李光葵公罪勘放而諸囚中如有功議各減一等可也
정조 19년
李肇源以義禁府言啓曰姑放罪人李漸運査啓今旣啓下張集紹査報亦已來到竝還囚議處之意敢啓傳曰知道
정조 19년
禁府啓目粘連時囚罪人張集紹處云云宣頭案磨勘不關軍丁而頉役減錢火粟稅收捧自有定數而加斂減納事旣無理在法當禁雖有邑例難免襲謬是白遣官吏之付罰邑民大是弊端而任其橫恣慢不禁戢者亦極昏劣兺除良雖以風落松言之黃腸封山法意至嚴而三立作板之說旣發校吏之招則不可以旋卽打破不歸私用有所容貸以此照律何如判付啓如非計未成或因謬例昏劣之罪考律區別功議勘放後草記爲良如敎又啓目粘連時囚罪人韓用鐸張至顯等議處云云議于大臣則領議政洪樂性病未獻議左議政兪彦鎬以爲兩人聯箚中所爲未知何事云者語極囫圇大欠誠實該府所擬作不以實之律在所難逭而第念其職則論思也其事則當箚也在聖朝含垢之德稍改律名俾自知罪恐有光於寬大之政伏惟上裁云右議政蔡濟恭以爲兩人箚辭臣顧念朝體不以其所云未知何事歸之不然而但堂箚事體至爲重大以未能的知之事何可遽然聯陳而曰以憂愛者豈不爲輕先疎忽之歸乎以此照律以爲允當伏惟上裁云矣大臣之議如此上裁何如判付啓依大臣議施行爲良如敎
정조 19년
持平洪時溥啓曰請亟寢秋曹罪人柳師文放釋之命仍令王府設鞫嚴問期於得情快正王法措辭見上新除授掌令李柱延時在忠淸道保寧地持平金驥燦時在慶尙道善山地請竝斯速乘馹上來事下諭答曰不允下諭事依啓
정조 19년
乙卯七月十二日卯時上御誠正閣諸承旨持公事入侍時行都承旨趙尙鎭右承旨李勉兢左副承旨蔡弘遠右副承旨鄭尙愚同副承旨李肇源假注書吳泰曾記注官金錫泰金良倜以次進伏訖上曰承旨以次奏公事而無公事者先退上曰惠慶宮進服祛暑和中湯依前方五貼製入出榻敎上曰進御玄蔘飮自今日一貼式煎入出榻敎上曰留待閫帥守令入侍出榻敎賤臣承命出傳與黃海兵使李海愚黃州牧使宋守淵偕入進伏上曰海西難治兵使與牧使同時新莅第下去勉爲之海愚守淵先退尙愚曰同罪未敍人隨卽提稟事曾有定式矣執義尹序東旣已除職蒙敍前校理申大尹前修撰朴鍾淳前副修撰高宅謙俱是同罪之人故敢此仰達矣上曰敍用可也出擧條上曰判義禁赴本府開坐議處後入來儀軌廳事分付可也仍命退承史以次退出
정조 19년
行都承旨趙尙鎭坐行左承旨李晩秀坐直右承旨李勉兢坐左副承旨蔡弘遠坐右副承旨鄭尙愚坐同副承旨李肇源坐直注書趙台榮仕一員未差假注書吳泰曾仕直事變假注書金銓仕
정조 19년
傳于李晩秀曰雨勢如此動駕當待晴擇日爲之令該房該曹知悉
정조 19년
以黃海監司徐邁修狀啓薦新新蓮實未及成實限內不得封進惶恐待罪事傳于趙尙鎭曰勿待命事回諭
정조 19년
李勉兢以摠戎廳言啓曰本廳中軍申大謙身病猝重勢難察任改差何如傳曰允
정조 19년
兵曹任嵂爲摠戎中軍
정조 19년
李肇源以義禁府言啓曰時囚罪人張集紹議處公事判付內如非計未成或因謬例昏劣之罪考律區別功議勘放後草記事命下矣取考律文則大明律制書有違條有曰凡奉制書有所施行而違者杖一百因公擅科斂條有曰凡有司官吏非奉上司明文因公擅自科斂所屬財物者計贓以枉法論一十貫杖九十大典通編免役條有曰違法除軍四人以下杖八十名例有曰二罪以上俱發以重者論罪各等者從一科斷推斷條有曰犯私罪杖一百以上之罪決杖告身盡行追奪雜令條有曰王府決杖以金贖矣張集紹從重論杖一百收贖告身盡行追奪而其五代祖遇漢靖社功臣云功減一等杖九十收贖奪告身四等放送何如傳曰允
정조 19년
李肇源以義禁府言啓曰李尙德李功懋李光葵杖一百收贖告身盡行追奪柳相穆笞五十收贖解見任別敍照律草記批旨內允柳相穆李功懋李光葵以公罪勘放而諸囚中如有功議各減一等可也事命下矣李尙德十代祖季甸靖難功臣云功減一等杖九十收贖奪告身四等李功懋錦平尉四寸親李光葵錦平尉五寸親云議減一等各杖九十以公罪收贖柳相穆曾祖聖基揚武原從功臣云功減一等笞四十亦以公罪收贖之意敢啓傳曰知道
정조 19년
禁府照目礪山前府使李漸運矣本府議啓內倉鑰如開籍田稅穀之合捧終欠典守之嚴逋吏差任雖緣公債之了殺有非戢奸之道兺除良雖以抄戶一事言之旣有捧賄存拔之說則不思察飭只憑任掌之所告者不能詳審之罪固已難逭是白遣災政俵結何等大政而十八結偸弄吏奸莫察糶糴法意本自嚴重而百餘石私捧謬例不禁事事昏錯節節可駭以此照律罪從重論杖一百收贖告身盡行追奪私罪啓奉敎依允功減一等爲良如敎又照目前校理韓用鐸前修撰張至顯等矣依大臣議施行罪各杖一百收贖告身盡行追奪私罪啓奉敎依允
정조 19년
乙卯七月十三日辰時上御重熙堂軍士房承旨入侍時右承旨李勉兢假注書吳泰曾記注官金錫泰金良倜以次進伏訖上曰宗廟展謁待下敎爲之而遮日則仍設地排則姑撤事俄已分付矣兼春秋馳詣看審以來良倜承命進去上曰今日之雨雖不讀風雨賦孰不知之日官之向來承傳姑爲置之使禮判還付生徒諏吉修述等窠更用履歷而次次陞遷之地可也仍命退承史以次退出
정조 19년
乙卯七月十三日酉時上御便殿左承旨入侍時行左承旨李晩秀假注書吳泰曾記注官金錫泰金良倜以次進伏訖上曰選五經而春秋反多於書傳未知凡例之極當矣書經中皐陶謨益稷加抄以入可也命退承史以次退出
정조 19년
行都承旨趙尙鎭坐行左承旨李晩秀坐右承旨李勉兢坐直左副承旨蔡弘遠坐右副承旨鄭尙愚坐同副承旨李肇源坐直注書趙台榮仕一員未差假注書吳泰曾仕直事變假注書金銓仕
정조 19년
李肇源啓曰大司憲李義弼掌令沈奎魯抨平洪時溥呈辭掌令李柱延持平金驥燦在外執義尹序東牌招啓辭未下監察茶時之意敢啓傳曰知道
정조 19년
鄭尙愚啓曰廣興令朴敦浩旣呈肅單不爲入來事甚未安原單子勿施推考警責何如傳曰允
정조 19년
李勉兢啓曰來十八日專經武臣殿講日次矣敢稟傳曰以射代行生涼後更稟
정조 19년
傳于李肇源曰禮曹判書入侍
정조 19년
傳于李晩秀曰禮房承旨馳詣宗廟右副承旨馳詣景慕宮奉審摘奸以來
정조 19년
李肇源啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰右副承旨進去
정조 19년
李勉兢啓曰卽見北兵使李源今春夏等褒貶啓本則邊將無一人居中居下殊無嚴明殿最之意推考警責何如傳曰允
정조 19년
以刑曹殺獄罪人訊推文案傳于李肇源曰京司爲外方之表而近來如式擧行之時固絶罕如是也故外方同推之越格亦不卽粘目論勘烏在其重一律之意乎此後嚴飭俾勿如前雖以今朔言之判堂雖引義亞三堂何去而公然抛置無一番訊推之擧而忽於昨日以諸囚訊推之案來呈者極爲駭然名以行公在刑獄之司不爲刑獄之事果何故也一兩日前新除及其前有情勢外行公諸堂竝罷職
정조 19년
以全羅監司徐鼎修狀啓康津縣金九月金等百餘人名盡數拯活褒賞之典令該曹考例稟處事判付內啓下兵曹爲旀十餘人拯活猶爲加資今此百餘人拯活可謂稀有不可循例論賞爲先成給帖加分付道臣令該閫該邑各別去官滌用以眎重人命之意擧行後刑止亦令帥臣狀聞事分付爲良如敎
정조 19년
以慶尙監司李泰永狀啓尙州牧金時和等七十餘人名拯活褒賞一款令該曹考例稟處事判付內啓下兵曹爲旀近百人名之拯活豈比於尋常何待回啓竝施賞加之典朝因湖南伯狀啓百餘人拯活加資皆於今日口傳下批亦於今日內與官敎下送爲良如敎
정조 19년
傳于李晩秀曰明日秋展謁當於眞殿展拜後行孟朔大奉審出宮初嚴時來待萬安門外門路由此門令該房知悉
정조 19년
李晩秀以奎章閣言啓曰奎章閣奉審若値動駕之時則啓辭頉稟自是應行之規而明日動駕成命已久今秋孟朔大奉審不卽頉稟揆以事體萬萬未安且以日省錄事飭敎不啻諄複而筵說編入之際不能詳審屢勤責敎守宮望筒書入之時不能照檢已敍之大臣書以罷職方削之閣臣亦不懸頉又勤責敎前後做錯不宜無警檢校待敎徐有榘推考何如傳曰允
정조 19년
李勉兢以兵曹言啓曰卽接慶熙宮衛將牒報則都摠府北邊中松一株折落云令該曹依例斫去之意敢啓傳曰知道
정조 19년
李勉兢以兵曹言啓曰五衛將申泂身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 19년
李勉兢以兵曹言啓曰依傳敎江華府降定使令白弘運放後分揀事行移之意敢啓傳曰知道
정조 19년
李勉兢以守禦廳言啓曰本廳中軍李明運身病猝重勢難察任今姑改差何如傳曰允
정조 19년
李肇源以義禁言啓曰卽接月令醫員李光祚手本則時囚罪人權中憲處濕之餘素患腹暑之症轉成痢疾度數頻數食飮全廢氣息奄奄實有難保之慮云自前罪人病勢如此則有保放救療之規矣權中憲姑爲保放之意敢啓傳曰査啓上來間保放可也
정조 19년
禁府啓目順川郡守李秉道原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓其所駭然焉逭重勘而與故犯有異爲先付過還官仍令道臣以渠定査官以爲贖罪之地若或不當反而反案其爲舞法之罪尤無所逃一從獄理無敢涸狹之意嚴飭放送爲良如敎又啓目開寧縣監金喆淳原情云云問目內辭緣惶恐遲晩刑推得情何如判付啓雖異於規避使獄理未具詞案轉疑者無非檢官之罪付過當日下送後無敢更或泛忽爲良如敎
정조 19년
同副承旨李肇源疏曰伏以臣薄譴旋宥復廁邇列含恩訟愆日夕感祝臣兄臣始源方帶春秋館編修官臣之修撰官之任自在當遞前後陳懇輒蒙恩許敢陳短章仰瀆崇嚴伏乞聖明亟遞臣兼銜以存公格以安私心不勝幸甚臣無任云云答曰省疏具悉疏辭下該曹稟處
정조 19년
吏曹啓目粘連啓下是白有亦觀此承政院同副承旨李肇源上疏則以爲臣兄臣始源方帶春秋館編修官臣之修撰官之任自在當遞亟遞臣兼銜亦爲白有臥乎所相避之法下位當遞而翰林兼帶春秋例不得減下是白乎所閣臣兼帶比諸翰林事體尤爲自別是白乎則李始源兼帶春秋不可援下位當遞之例李肇源兼帶春秋館修撰官之任今姑減下何如啓依允
정조 19년
乙卯七月十四日卯時上御誠正閣諸承旨持公事入侍時行都承旨趙尙鎭行左承旨李晩秀右承旨李勉兢左副承旨蔡弘遠同副承旨李肇源記事官趙台榮假注書吳泰曾記注官金錫泰金良倜檢校待敎徐有榘行禮曹判書閔鍾顯以次進伏訖上曰承旨無公事者先退而只一人留待可也尙鎭晩秀弘遠肇源先退上曰禮判進前鍾顯進前上命書傳敎曰昨日之雨豈至於沾服太過而予之所執常以爲出宮後下雨足可行禮則未必停還而雨下在嚴鼓之前則冒雨出宮强爲行禮反忽所重近於取便觀於昨日展謁之退行而予意可知也明日卽墻垣修改日行禮後欲觀始役而來令該曹及政府隨駕營門預爲知悉等待若値雨下如昨日則令禮兵曹退行之意稟旨事分付此後禮曹知予本意行禮當日雨下於出宮前則動駕卽爲稟旨退行事載之稽制司謄錄鍾顯曰昨日莫重動駕因日官之不善推擇致有改擇之命臣待罪本監不勝惶恐而卽伏承傳敎有此後行禮當日雨下於出宮前則稟旨退行之敎矣此固出於爲所重之聖意孰不仰認而第伏念如是定式之後日官輩若以動駕之有進退有所弛心諏吉之際復如今番之莫辨陰晴則欠敬莫甚此後若有雨下退期之事則當該諏吉官卽爲入啓論功之地何如上曰昨日之雨雖不讀風雨賦不知甲子乙丑者豈不知之則名以日官放意不能致精者渠輩所爲萬萬駭然卿亦略識於昨日以前云爾則渠輩事尤豈不駭然乎然渠輩已嚴處姑不更爲勘罪而卿之此奏正合懲後之道矣依爲之載之謄錄以此遵行可也出擧條鍾顯曰新編協吉通義刊行之後拘於神煞之多端推擇之際每患苟簡臣意則舊方中諸般拘忌已經通義之辨破者隨其大小稍加闊狹而至若吉神湊會之辰雖有些少拘忌若非大禮諏吉之時則亦依通義宜忌編所論較量輕重以爲移避選擇之地似合通變之方故敢此仰達矣上曰欲爲下敎而未果卿言甚好依此定式可也出擧條命退諸臣以次退出
정조 19년
行都承旨趙尙鎭坐行左承旨李晩秀坐右承旨李勉兢坐左副承旨蔡弘遠坐右副承旨鄭尙愚坐直同副承旨李肇源坐直注書趙台榮仕一員未差假注書徐俊輔仕直事變假注書權烒仕
정조 19년
李勉兢啓曰備邊司郞廳來言今日賓廳日次動駕相値不得來會云矣敢啓傳曰知道
정조 19년
李勉兢啓曰司僕內乘來言捲簾取稟傳曰捲三面
정조 19년
鄭尙愚啓曰臣王大妃殿惠慶宮問安進去下直之意敢啓傳曰知道
정조 19년
宗廟提調前望單子入之沈頤之落點
정조 19년
傳于李晩秀曰晩炎雖未退新涼則已生是日行禮於是宮然後與庚戌年毓祥宮行禮之意同焉慈心亦欲於是日展誠其在順志之道豈可差退推擇乎宣禧宮行禮日字十八日爲之令該曹知悉
정조 19년
傳于李勉兢曰十八日動駕時輦路左右屛門把守軍兵依正月例除之預以此意分付漢城府俾勿如春初之紛踏皆令挾路觀光
정조 19년
李勉兢啓曰事變假注書金銓身病猝重勢難察任今姑改差何如傳曰允
정조 19년
金銓改差代以權烒爲事變假注書
정조 19년
有政吏批判書尹蓍東參判黃昇源參議成德雨進行都承旨趙尙鎭進以李普溫爲工曹參判韓用龜爲刑曹參議南達孫爲兵曹佐郞李義敎爲刑曹正郞安枰爲假引儀申獻朝尹弼秉李羽晉金啓洛爲分承旨宋民載李昌漢爲分兵曹參議沈基泰李祉永爲分兵曹參知李重蓮沈鎜金熙華李基慶爲分兵曹佐郞鄭好仁閔鍾顯李得臣爲分內局提調宗廟令徐謙淳東部令金世根相換景慕宮令金在明健元陵令金魯敬相換宗廟副奉事金魯正典牲副奉事金順行相換分兵曹參議沈基泰參知宋民載
정조 19년
兵批判書沈煥之病參判李益運入直進參議朴宗來病參知李周顯病右承旨李勉兢進以李祖承李太亨曺允大李鎭翼爲分副摠管金致五爲五衛將李榏爲忠壯將李榮大爲訓鍊主簿尹孝儉張鉉宅林永孝元毅鎭爲分都摠都事
정조 19년
以判敦寧望筒傳于鄭尙愚曰前望單子入之
정조 19년
判敦寧前望單子入之洪檍落點
정조 19년
傳于鄭尙愚曰分內醫院提調中禮判當以實職隨駕減下提調前望單子入之
정조 19년
分內醫院提調前望單子入之洪良浩落點
정조 19년
以分內醫院提調洪良浩牌不進推考傳旨傳于鄭尙愚曰更爲牌招
정조 19년
以分副摠管曺允大牌不進推考傳旨傳于李勉兢曰許遞俾伸廉隅前望單子入之待下批牌招察任
정조 19년
李勉兢啓曰新除授分都摠管權方在罷散中何以爲之敢稟傳曰敍用
정조 19년
以寶劍望筒傳于李勉兢曰懸頉及時帶軍門摠管許遞前望單子入之待下批牌招察任
정조 19년
都摠管前望單子入之金尙集具庠落點
정조 19년
以都摠管具庠牌不進推考傳旨傳于李勉兢曰許遞前望單子入之
정조 19년
都摠管前望單子入之韓光棨落點
정조 19년
具得魯徐俊輔爲分假注書
정조 19년
傳于李肇源曰承旨仕記分假注書徐俊輔以未仕進敢爲懸頉禁推
정조 19년
以分假注書徐俊輔禁推傳旨傳于李肇源曰分揀
정조 19년
李肇源啓曰分假注書徐俊輔特敎申飭之下謂有情勢屢度催促終不入來事體所在極爲駭然所當重勘而本院請推之外無他可施之罰何以爲之敢稟傳曰幺麽小官焉敢若此此啓辭勿施實假注書差下仍察廳任使之當刻內入來省記
정조 19년
徐俊輔有頉代以洪奭周爲分假注書
정조 19년
以忠淸監司柳焵狀啓領中樞府事金憙還到連山縣胥命於縣獄事啓判付內安心勿待命還第調理竢少間卽爲上來事成送傳諭有旨更令地方官傳致于領府事事回諭道臣爲良如敎
정조 19년
李晩秀以禮曹言啓曰今七月初一日宣禧宮展拜草記批旨中庚戌年則前一日詣宮將事翌朝祗迎還宮時則陪慈駕今番則臨時更稟事命下矣今此慈宮詣宣禧宮出還宮時祗迎陪駕之節何以磨鍊乎敢稟傳曰初意則前一日先詣欲依毓祥宮景慕宮展拜時例爲之矣慈敎以當署經宿爲慮其在順承之道何可違拂乎當於其日曉頭先詣本宮展拜仍又整飭諸司待慈宮至洞口外祗迎以此知悉擧行而慈宮出宮門路依正月景慕宮擧動時例爲之內殿出宮門路亦依正月例爲之可也
정조 19년
李勉兢以兵曹言啓曰今此宣禧宮動駕時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰隨駕軍兵留營留陣亦皆依正月例今番則禁御兩營當爲留陣後廂隨駕一款令色承旨臨時稟旨可也
정조 19년
李勉兢以兵曹言啓曰今此慈宮詣宣禧宮時侍衛禁軍及前後廂軍兵當爲磨鍊而取考前例則內禁衛三十員兼司僕羽林衛各五員侍衛今春詣景慕宮時內禁衛三十員兼司僕羽林衛各十員侍衛前後廂連以訓局軍四百名擧行矣今番則何以磨鍊乎敢稟傳曰依正月例磨鍊可也
정조 19년
李勉兢以兵曹言啓曰今此中宮殿詣宣禧宮時侍衛禁軍及前後廂軍兵當爲磨鍊而庚戌年詣毓祥宮時內禁衛三十員兼司僕羽林衛各五員侍衛前後廂以訓局軍四百名擧行今春詣景慕宮時內禁衛二十員兼司僕羽林衛各五員侍衛前後廂以三百名擧行矣今番則何以磨鍊乎敢稟傳曰依正月例磨鍊可也
정조 19년
李勉兢以備邊司言啓曰華城城役物力直劃貸來還報數爻秩秩區別別單書入待啓下依此擧行之意知委於華城本府及京外各該衙門何如傳曰允
정조 19년
備邊司華城城役物力別單直劃秩二萬兩平安兵營二萬五千兩關西小米作錢一萬六千兩本府記簿二萬四千兩各道乙卯加分耗條八千石代錢二萬兩嶺營別別備二萬兩箕營別別備一萬五千兩完營別備以上十三萬兩貸來秩二十五萬兩壯勇營三十萬兩均役廳四萬兩御營廳四萬兩禁衛營以上六十三萬兩都以上七十六萬兩還報秩壯勇營二十五萬兩內五萬兩嶺營南倉別備錢自乙卯甲子至每年五十兩式限十年七千兩禁衛營乙卯半年停番錢六萬三千兩禁衛營停番錢自丙辰壬戌至每年九千兩式限七年四萬兩禁衛營癸亥停番錢七千兩御營廳乙卯半年停番錢五萬六千兩御營廳停番錢自丙辰癸亥至每年七千兩式限八年五千兩統營年例別備錢自乙卯甲子至每年五百兩式限十年一萬八千兩四營門月課米代錢自丙辰庚申至每年三千六百兩式限五年一萬兩惠廳別下庫錢自乙卯甲子至每年一千兩式限十年五千兩戶曹作紙色錢自乙卯甲子至每年五百兩式限十年一萬兩箕營乙卯條別備錢一萬二千六百兩箕營年例別備錢自丙辰甲子至每年一千四百兩式限九年六千兩各道乙卯加分耗條二千石代錢均役廳三十萬兩內十萬兩完營償債穀代錢限八年七萬七千四百兩箕營年例別備錢自丙辰甲子至每年八千六百兩式限九年三萬五千兩禁衛營停番錢自丙辰壬戌至每年五千兩式限七年一萬三千六百兩禁衛營癸亥條停番錢七萬兩御營廳停番錢自丙辰乙丑至每年七千兩式限十年四千兩御營廳丙寅條停番錢禁衛營四萬兩內一萬四千兩該營甲寅條停番錢已報一萬四千兩御營廳停番錢自甲子乙丑至每年七千兩式限二年四千兩御營廳丙寅條停番錢八千兩御營廳丁卯條停番錢御營廳四萬兩內一萬四千兩該營甲寅條停番錢已報一萬二千兩該營停番錢自丙寅丁卯至每年六千兩式限二年一萬四千兩該營戊辰條停番錢
정조 19년
乙卯七月十五日卯時上詣宗廟秋展謁擧動入侍時行都承旨趙尙鎭行左承旨李晩秀右承旨李勉兢左副承旨蔡弘遠右副承旨鄭尙愚同副承旨李肇源記事官趙台榮假注書吳泰曾記注官金錫泰金良倜檢校直閣金勉柱以次侍立上具遠遊冠絳紗袍出萬安門乘輿至仁政門外降輿乘輦出敦化門至宗廟大門外降輦乘輿由東挾門入齋室少頃上改具冕服出西挾門就板位引儀唱上行四拜禮仍詣廟內奉審訖上曰右相只於前殿行禮時參班先爲出去事注書傳諭台榮承命出傳上曰戶判率匠手墻垣修改處爲先始役可也上曰近來築墻專以方甎纍成不能堅固如舊墻今番則必務厚築期於支久也上詣永寧殿就板位行禮如儀詣殿內奉審後還入齋室引儀跪啓請嚴鼓鼓三嚴上具遠遊冠絳紗袍出齋室門外左議政兪彦鎬右議政蔡濟恭駕前入侍彦鎬等曰餘炎尙熾侵早動駕聖體若何上曰無損矣上曰右相病後筋力反復勝矣濟恭曰罪犯至重而恩數曠絶只自冥然不勝惶恧上曰冥然之稱過矣今日雖早已熱故俄遣史官卿則使之先出矣胡尙留待乎濟恭曰向伏承與領相登筵之敎而領相之病尙今未瘳不能簉朝故今爲駕前承候不敢先退上曰先詣班次可也彦鎬等退出上曰廟司入侍令徐謙淳等以次進奏姓名上敎謙淳曰將何以奉職謙淳曰當恪勤竭誠矣上曰恪勤者何事竭誠者何責謙淳曰當盡心於修掃之節矣上曰修掃之役軍士足矣莫重廟司問其職任只以修掃仰對此豈成說乎命書駕前下敎曰宗廟令徐謙淳景慕宮令金在明他司相換命書傳敎曰本司久任郞官當以勤幹奉職人專意董飭諸郞多新拜者提調當致察可合郞官筵稟久任而老病似難用筋力提調趙瑍許遞前望單子入之待下批牌招又命書傳敎曰慈宮詣宣禧宮時分司官員政官牌招開政差出待下批牌招命書駕前下敎曰中宮殿詣宣禧宮時分司官員今日政差出一體牌招上曰標信祗受何等重事而宣傳官祗受時初不開見亦只以言告于諸營大將此豈標信事體乎今後則祗受時承旨宣傳官必開見授受諸營大將亦必親見其無誤然後始爲出去若或違此大將直爲草記事招致三營門從事官聽傳敎可也晩秀曰今日通禮擧行萬萬駭然推考何如上曰推考則置之承旨招致至前諭以所當重勘而以其爲靑海伯子孫故特爲寬恕此後則勿復如是之意申飭可也上出宗廟門外降輿乘輦至敦化門外命兵房承旨解嚴入敦化門進善門肅章門協陽門還內諸臣以次退出
정조 19년
行都承旨趙尙鎭坐行左承旨李晩秀坐右承旨李勉兢坐左副承旨蔡弘遠坐直右副承旨鄭尙愚坐同副承旨李肇源坐直注書趙台榮仕一員未差假注書具得魯仕直事變假注書洪奭周仕
정조 19년
藥房提調沈頤之副提調李勉兢啓曰秪謁太廟聖慕克伸日吉辰良回鑾萬安伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李肇源啓曰大司憲李義弼掌令沈奎魯持平洪時溥呈辭執義尹序東牌招啓辭未下掌令李柱延持平金驥燦在外監察茶時之意敢啓傳曰知道
정조 19년
傳于趙尙鎭曰諸承旨持公事入侍
정조 19년
傳于鄭尙愚曰陪駕在近文蔭武卿宰及堂上堂下罷削人員竝敍用仍令該曹口傳付軍職
정조 19년
鄭尙愚以弘文館言啓曰副校理李錫夏兪漢寓旣有只推之命修撰韓光植自鄕上來云一體牌招察任何如傳曰允似此情勢中批則皆行公未肅拜玉堂竝許遞兪漢寓修撰除授牌招嚴飭行公其錄中金履喬亦似未經副校理見窠除授一體牌招此外又有未及行公之人令吏曹書入可也
정조 19년
傳于鄭尙愚曰觀此吏曹書入者新錄中李福潤姑未特除云見窠副校理除授一體牌招
정조 19년
以副校理金履喬李福潤修撰兪漢寓牌不進罷職傳旨傳于鄭尙愚曰只推更爲牌招
정조 19년
具得魯移差代以李勉昇爲分假注書
정조 19년
李勉兢啓曰事變假注書權烒身病猝重勢難察任今姑改差何如傳曰允
정조 19년
權烒改差代以洪奭周爲事變假注書
정조 19년
李勉兢以備邊司言啓曰今月十八日動駕時禁御兩營留陣事命下矣禁衛營則大將姑未出代在前如此之時或以中軍代領或以他大將兼察今番則何以爲之敢稟傳曰前禁將金持默復授前任令政院牌招傳授命召可也
정조 19년
李勉兢啓曰禁衛大將金持默時無職名令該曹口傳付軍職何如傳曰允
정조 19년
兵曹口傳政副司直金持默單付
정조 19년
鄭尙愚以兼大司成意啓曰文廟守僕依宗社守僕例試才啓下事曾已擧條啓下矣守僕方景孝李千甲李義默瓜朔之代以事知守僕及曾經守僕試才抄擇備三望受默次別單書入之意敢啓傳曰知道